เส้นทางของ Shin Kyuk-ho ผู้ก่อตั้ง LOTTE
กลุ่มแชโบลของเกาหลีใต้ คือ กลุ่มธุรกิจที่มีอิทธิพลสูงในประเทศ  แต่เชื่อหรือไม่ว่า LOTTE หนึ่งในกลุ่มแชโบลของเกาหลีใต้ มีจุดเริ่มต้นมาจากแค่ธุรกิจหมากฝรั่ง..  ถ้าพูดถึงบริษัทที่ทำธรุกิจดิวตี้ฟรี หรือสินค้าปลอดภาษี ที่ใหญ่เป็นอันดับต้นๆ ของโลก  หนึ่งในนั้นน่าจะต้องมีชื่อของ LOTTE จากเกาหลีใต้  และจุดเริ่มต้นของ LOTTE ไม่ได้เกิดที่เกาหลี แล้ว LOTTE เกิดขึ้นประเทศไหน  ลงทุนแมนจะเล่าให้ฟัง
14 พ.ค. 2562

เส้นทางของ Shin Kyuk-ho ผู้ก่อตั้ง LOTTE / โดย ลงทุนแมน
กลุ่มแชโบลของเกาหลีใต้ คือ กลุ่มธุรกิจที่มีอิทธิพลสูงในประเทศ
แต่เชื่อหรือไม่ว่า LOTTE หนึ่งในกลุ่มแชโบลของเกาหลีใต้
มีจุดเริ่มต้นมาจากแค่ธุรกิจหมากฝรั่ง..
ถ้าพูดถึงบริษัทที่ทำธุรกิจดิวตี้ฟรี หรือสินค้าปลอดภาษี
ที่ใหญ่เป็นอันดับต้นๆ ของโลก
หนึ่งในนั้นน่าจะต้องมีชื่อของ LOTTE จากเกาหลีใต้
และจุดเริ่มต้นของ LOTTE ไม่ได้เกิดที่เกาหลี
แล้ว LOTTE เกิดขึ้นประเทศไหน
ลงทุนแมนจะเล่าให้ฟัง
Shin Kyuk-ho เกิดที่เมือง Ulsan ประเทศเกาหลีใต้ในปี 1922
แต่ด้วยความเป็นอยู่ที่ไม่ค่อยดีเท่าไหร่นัก
คุณ Shin Kyuk-ho ในวัย 18 ปีตัดสินใจขึ้นเรือเดินทางออกจากเกาหลีใต้
และเข้าเรียนต่อที่มหาวิทยาลัย Waseda ในกรุงโตเกียว ประเทศญี่ปุ่น
หลังจากนั้นคุณ Shin Kyuk-ho ก็เริ่มมองหาช่องทางเริ่มต้นธุรกิจของตัวเอง
ซึ่งธุรกิจแรกของเขาก็คือ บริษัทผลิตหม้อหุงข้าว ที่เกิดขึ้นจากการยืมเงินมาประมาณ 60,000 เยน
แต่พอเริ่มดำเนินไปได้ไม่นาน ธุรกิจแรกของเขาก็ต้องจบลงอย่างรวดเร็ว
เพราะสงครามโลกครั้งที่ 2 ได้เริ่มต้นขึ้น
สหรัฐอเมริกาได้เข้าโจมตีทางอากาศใส่กรุงโตเกียวอย่างหนัก
และแน่นอนว่า บริษัทผลิตหม้อหุงข้าวของเขาก็ถูกทำลายลงเช่นกัน
แม้การเริ่มต้นครั้งแรกของเขาจะต้องพบกับอุปสรรคแบบคาดไม่ถึง
แต่ก็ไม่ได้ทำให้คุณ Shin Kyuk-ho ย่อท้อ
เขาตระเวนหาแหล่งกู้ยืมเงินแห่งใหม่
และกลับมาเริ่มต้นใหม่อีกครั้งในธุรกิจผลิตสบู่ และครีมทาหน้า
แต่ก็นับว่าโชคยังไม่ได้ทอดทิ้งเขาเสียทีเดียว
ธุรกิจผลิตสบู่ และครีมทาหน้ากลับประสบความสำเร็จ
ส่งผลให้เขามีเงินเพียงพอจะนำมาชำระหนี้สินที่ผ่านมาได้
เวลาผ่านไป…
ในที่สุดคุณ Shin Kyuk-ho ก็เริ่มมีเงินทุนพอที่จะมาลงทุนในธุรกิจใหม่
ซี่งก็คือ ธุรกิจผลิตหมากฝรั่งและขนมหวาน ภายใต้บริษัทที่ชื่อว่า LOTTE
LOTTE มีการเติบโตอย่างรวดเร็วและขยายเข้าไปยังธุรกิจต่างๆ
ไม่ว่าจะเป็นธุรกิจอาหาร อสังหาริมทรัพย์ และตัวแทนจำหน่ายในญี่ปุ่น
ในปี 1966 คุณ Shin Kyuk-ho ตัดสินใจที่จะขยายธุรกิจจากประเทศญี่ปุ่น
กลับมาสู่บ้านเกิดของเขาที่เกาหลีใต้
LOTTE ขยายธุรกิจได้อย่างรวดเร็วในเกาหลีใต้
ผ่านสายสัมพันธ์ที่ใกล้ชิดกับนายพลปัก ชอง-ฮี ซึ่งเป็นผู้นำของเกาหลีในขณะนั้น
จน LOTTE ได้กลายเป็นหนึ่งในกลุ่มแชโบลที่มีอิทธิพลต่อเศรษฐกิจของเกาหลีใต้
ธุรกิจของ LOTTE ดำเนินไปได้ด้วยดีทั้งในเกาหลีใต้และญี่ปุ่น
ถึงขนาดมีเรื่องเล่าว่าคุณ Shin Kyuk-ho ต้องแบ่งวันคู่และวันคี่
เพื่อบินไปดูแลบริษัทระหว่างสองประเทศ
รายได้และกำไรของบริษัท LOTTE Corporation
ปี 2016 รายได้ 62,662 ล้านบาท กำไร 1,946 ล้านบาท
ปี 2017 รายได้ 52,867 ล้านบาท กำไร 13,066 ล้านบาท
ปี 2018 รายได้ 202,658 ล้านบาท กำไร 5,158 ล้านบาท
รายได้ปี 2018 ที่เพิ่มขึ้นเกิดมาจากการปรับโครงสร้างระหว่างบริษัทภายในกลุ่ม LOTTE
สัดส่วนรายได้
อาหารและเครื่องดื่มอยู่ที่ 19% เช่น ขนมหวาน ไอศกรีม และเครื่องดื่ม
ค้าปลีกอยู่ที่ 29% เช่น ซูเปอร์มาร์เก็ต ห้างสรรพสินค้า
เคมีภัณฑ์อยู่ที่ 25% เช่น ธุรกิจผลิต PET และ HDPE
ธุรกิจบริการอยู่ที่ 27% เช่น โรงแรม สวนสนุก และร้านค้าดิวตี้ฟรี
อ่านมาจนถึงตรงนี้เราคงคิดว่าเรื่องนี้จะจบแบบ Happy Ending
สิ่งที่เป็นจุดหักมุมของเรื่องนี้ก็คือ..
แม้ว่าทุกวันนี้ LOTTE จะกลายเป็นกลุ่มบริษัทใหญ่โต
แต่บั้นปลายชีวิตของคุณ Shin Kyuk-ho กลับไม่ได้เป็นเหมือนคนอื่น
ในปี 2017 คุณ Shin Kyuk-ho อายุ 95 ปีถูกพิพากษาให้จำคุกสี่ปี
หลังถูกตัดสินว่ามีความผิดฐานยักยอกเงินกว่า 3,800 ล้านบาทจากบริษัทเพื่อผลประโยชน์ของตนเอง
คงไม่มีใครคาดคิดว่า ช่วงชีวิตสุดท้ายของมหาเศรษฐีผู้ก่อตั้ง LOTTE
ที่มีทรัพย์สินสูงถึงแสนล้านบาท กลับจะต้องจบลงด้วยสภาพเช่นนี้
จากประวัติการก่อตั้งทำให้เรารู้ได้ว่า
การคิดค้นนำเสนอสินค้า และขยายธุรกิจไปเรื่อยๆ
เป็นเคล็ดลับของคนที่ร่ำรวย
แต่อย่างไรก็ตาม
การมีทรัพย์สินมากมาย
ที่หลายๆ คนกำลังมองหาอยู่
ถ้าสุดท้ายแล้วทรัพย์สินนั้น
กลับไม่สามารถสร้างความสุขให้กับเราได้
ก็เป็นเรื่องที่น่าคิดว่า
เราอาจไม่ต้องทำทุกวิถีทางให้เราเป็นคนรวยที่สุด
แต่ขอให้เดินไปในทางที่ถูกต้อง
ทำชีวิตเราให้มีคุณค่าสำหรับผู้อื่น
เพื่อให้เรามีความสุขแบบพอประมาณ
แค่นี้ก็คงเพียงพอแล้ว..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-Lotte Shopping Annual Report 2017
-